Obvestilo o območjih, ki so na voljo za izdajo dovoljenja za raziskovanje in izkoriščanje ogljikovodikov

(2020/C 70/02)

Ministrstvo za okolje in energijo na podlagi člena 20 Zakona o raziskovanju in izkoriščanju ogljikovodikov (Uradni list Republike Hrvaške št. 52/2018 in št. 52/2019) v imenu Republike Hrvaške objavlja

Vlada Republike Hrvaške vabi vse zainteresirane strani, naj predložijo ponudbe za pridobitev dovoljenja za raziskovanje in izkoriščanje ogljikovodikov v zvezi z razpoložljivimi raziskovalnimi območji na Jadranu.

1. INFORMACIJE O RAZISKOVALNIH OBMOČJIH

Območja za raziskovanje in izkoriščanje ogljikovodikov na območju severnega Jadrana, ki so na voljo za izdajo dovoljenj za raziskovanje in izkoriščanja ogljikovodikov so:

1. Raziskovalno območje SJ-02/SJ-03

2. Raziskovalno območje SJ-06/SJ-07/SrJ-09

Zemljevidi in koordinate raziskovalnih območij so sestavni del razpisne dokumentacije.

Raziskovalna območja, ki so na voljo za izdajo dovoljenj za raziskovanje in izkoriščanje ogljikovodikov, so bila predmet predhodnega razpisnega postopka za raziskovanje in izkoriščanje ogljikovodikov, v okviru katerega niso bila izdana dovoljenja za raziskovanje in izkoriščanje ogljikovodikov oziroma so bila izdana dovoljenja za raziskovanje in izkoriščanje ogljikovodikov, toda ni bil podpisan dogovor o raziskovanju in izkoriščanju ogljikovodikov.

2 MERILA ZA IZBIRO PONUDNIKOV

V skladu s členom 2(2) Direktive 94/22/ES Evropskega parlamenta in Sveta z dne 30. maja 1994 o pogojih za izdajo in uporabo dovoljenj za iskanje, raziskovanje in izkoriščanje ogljikovodikov (UL L 164 30.6.1994) v zvezi z nacionalno varnostjo ter v skladu s členom 19 Zakona o raziskovanju in izkoriščanju ogljikovodikov se pri izbiri najprimernejšega ponudnika upoštevajo naslednja merila:

1. tehnična, finančna in strokovna usposobljenost ponudnika;

2. načini, na katere ponudnik namerava opravljati dejavnosti, za katere se izda dovoljenje za raziskovanje in izkoriščanje ogljikovodikov;

3. splošna kakovost predložene ponudbe;

4. finančna jamstva, ki jih ponudnik zagotovi v zameno za izdajo dovoljenja za raziskovanje in izkoriščanje ogljikovodikov, ter

5. kakršno koli pomanjkanje učinkovitosti ali odgovornosti, ki ga je ponudnik v kakršni koli obliki pokazal v drugih državah in pri prejšnjih dejavnostih, za katere se izda dovoljenje za raziskovanje in izkoriščanje ogljikovodikov.

Merilo za izbiro ponudnika je tudi pristojbina za sklenitev pogodbe za raziskovanje in izkoriščanje ogljikovodikov, katere najmanjši znesek je določen v členu 51 Zakona o raziskovanju in izkoriščanju ogljikovodikov.

Če sta ob upoštevanju meril iz Zakona o raziskovanju in izkoriščanju ogljikovodikov dve ponudbi enako ustrezni ali je več ponudb enako ustreznih, se pri končni odločitvi upoštevajo druga ustrezna nepristranska in nediskriminatorna merila.

3. NAČINI ODDAJE PONUDB:

Ponudba se odda v skladu z dokumentacijo, ki je objavljena na uradnem spletišču Agencije za ogljikovodike (www.azu.hr), in se Agenciji za ogljikovodike predloži v skladu z določbami Zakona o raziskovanju in izkoriščanju ogljikovodikov ter razpisno dokumentacijo.

Vse ostale ustrezne informacije in obvestila so na voljo na spletišču Agencije za ogljikovodike (www.azu.hr).